**DÔVODOVÁ SPRÁVA**

I. Všeobecná časť

Cieľom novely je moderovať striktnosť zákona v stanovení postupu regulátora pri sankcionovaní regulovaných subjektov vytvorením priestoru pre zohľadnenie proporcionality ukladaného druhu sankcie vo vzťahu k správnemu deliktu a okolnostiam za ktorých bol spáchaný. Zákon č. 308/2000 Z. z. v aktuálnom znení v prvej vete § 64 ods. 2 striktne stanovuje postup Rady pri voľbe druhu sankcie. V prípade, ak už regulovaný subjekt bol rozhodnutím rady upozornený na porušenie povinnosti, ďalšie porušenie rovnakej povinnosti rada obligatórne sankcionuje uložením pokuty. Výnimky z tohto postupu sú stanovené v druhej a tretej vete. Tieto výnimky zohľadňujú spoločenskú závažnosť niektorých typov konania upravených v zákone č. 308/2000 Z. z. a ukladajú Rade uložiť sankciu – pokutu hneď pri prvom porušení povinnosti podľa zákona č. 308/2000 Z. z., resp. jej dávajú možnosť uložiť sankciu – pokutu hneď pri prvom porušení povinnosti podľa zákona č. 308/2000 Z. z.

Nakoľko zákonom č. 308/2000 Z. z. sú regulované spoločensky významné činnosti úzko spojené s napĺňaním práva verejnosti na informácie, ktoré môžu mať závažný dopad na jednotlivcov i spoločnosť ako takú, sú sankcie upravené v zákone č. 308/2000 Z. z. nepochybne opodstatnené. Na druhej strane, s prihliadnutím na trvanie účinnosti zákona č. 308/2000 Z. z., sa pre zachovanie proporcionality ukladaných sankcií javí byť nevyhnutné stanovenie podmienok, ktoré by umožnili opakovane uložiť menej reštriktívne sankcie. Sankcionovanie porušenia povinností podľa zákona č. 308/2000 Z. z. je (až na niekoľko explicitne stanovených výnimiek) postavené na zásade prvotného upozornenia na porušenie zákona, čím sa má posilniť právna istota regulovaných subjektov. Rada teda v prípade prvého porušenia povinností vysielateľom uloží v správnom konaní sankciu podľa § 64 ods. 1 písm. a) – upozornenie na porušenie zákona. Účel sankcionovania a rovnako právna istota regulovaných subjektov sa plynutím času od posledného upozornenia na porušenie povinnosti (a v zásade aj od uloženia iného druhu sankcie) môžu značne oslabiť. Z tohto dôvodu sa navrhujú doplniť do § 64 ods. 2 zákona č. 308/2000 Z. z. dve podmienky (plynutie času a okolnosti porušenia povinnosti), na základe splnenia ktorých bude rada oprávnená opätovne rozhodnúť o uložení najmiernejšej sankcie (podľa ustanovenia § 64 ods. 1 písm. a)) – upozornenia na porušenie zákona, napriek tomu, že pôjde o opakované porušenie tej istej povinnosti. Navrhované podmienky, na ktoré bude rada prihliadať, reflektujú osobitosti regulovaného odvetvia.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná. Návrh zákona nebude mať dopad na štátny rozpočet, rozpočty obcí a vyšších územných celkov, ani na zamestnanosť, na podnikateľské prostredie a na životné prostredie.

II. Osobitná časť

**k čl. I**

Nové znenie odseku 2 ustanovuje, že rada môže uložiť sankciu upozornenie na porušenie zákona hoci ide o opakované porušenie rovnakej povinnosti, za predpokladu, že od posledného porušenia povinnosti uplynulo viac ako 5 rokov a že takýto postup je opodstatnený okolnosťami opätovného porušenia povinnosti. Stanovenie časového úseku 5 rokov, v ktorom rada pri rozhodovaní o druhu sankcie obligatórne podľa prvej vety odseku 2 prihliada na prv uloženú sankciu, reflektuje skutočnosť, že niektoré porušenia sa z povahy veci môžu opakovane vyskytnúť až po uplynutí dlhšieho časového úseku, ako aj skutočnosť, že rozhodnutie o uložení sankcie podľa odseku 1 písm. d) je možné napadnúť opravným prostriedkom na najvyššom súde, v dôsledku čoho právoplatnosť rozhodnutia o porušení povinnosti nastáva s dlhším časovým odstupom od spáchania samotného konania, ktorým došlo k porušeniu povinnosti.

Možnosť voľby menej prísneho druhu sankcie je zároveň podmienená okolnosťami súvisiacimi s opakovaným porušením povinnosti, na ktoré rada prihliada. Pri absencii tohto korektívu by konanie porušujúce povinnosť, za ktorej porušenie regulovaný subjekt už bol sankcionovaný, a ktoré by vzhľadom na jeho závažnosť, spôsob jeho spáchania, negatívne dôsledky, atď., bolo jednoznačne opodstatnené sankcionovať uložením sankcie podľa odseku 1 písm. d), bolo možné pre uplynutie 5 ročnej lehoty sankcionovať len uložením sankcie podľa odseku 1 písm. a).

V prípade, ak budú naplnené podmienky podľa druhej vety navrhovaného znenia odseku 2, rada bude oprávnená postupovať ako pri prvom porušení povinnosti a uložiť miernejšiu sankciu podľa odseku 1 písm. a). Uvedený postup tak bude sledovať zabezpečenie vyššej miery proporcionality pri voľbe druhu sankcie za porušenie povinností podľa zákona č. 308/2000 Z. z.

V navrhovanom znení odseku 2 sa zároveň za účelom precizovania právnej úpravy navrhuje doplniť odkazy na sankciu – upozornenie na porušenie zákona odkazom na príslušné ustanovenie zákona [§ 64 ods. 1 písm. a)].

**k čl. II**

Navrhuje sa účinnosť od 1. februára 2015